Domesticación

A domesticación ye l'acción u l'efecto de fer domestico bel ser vivo, ye decir, que vive chunto a lo ser humán, que se cría en casa. O termin deriva d'o latín domus, que significa "casa", y domesticus, que tien o mesmo significau que o termin actual. Describe o paso de l'estau salvache a l'estau domestico de bels animals por acción de l'hombre. Iste proceso ye a causa d'os intreses humans d'obtener d'as especies salvaches alimento, servicio, companyía, ropa, etc., y prencipió ya fa a lo menos once mil anyos.Gran Enciclopèdia Catalana: Domesticació.

Una especie domesticada, ya sía animal u vechetal, ye una especie que ha desarrollau bels caracters morfolochicos, fisiolochicos, u encluso comportamentals, nuevos y hereditarios, como resultau d'una luenga interacción, d'un control u mesmo d'una selección deliberada por parti d'o ser humán.

A domesticación designa tamién l'estau en que a reproducción, as curas y l'alimentación d'os animals, u o ciclo d'as plantas son controlaus de traza mas u menos directa por o ser humán. En o lenguache corrient, a expresión "animal domestico" ye a sobén emplegada en o sentiu d'animal de companyía, a ormino un can u un mixino, encara que pueden estar-ne d'atras. Iste zaguer termin se puet aplicar a un animal individual, mientres que a domesticación se refiere a una población u una especie entera. Una acepción ampliada d'a domesticación tiende a tractar todas as formas d'interacción regular d'a especie humana con una especie animal.

A principal utilidat d'as plantas y animals domesticos ye a producción d'alimentos, asinas como d'atros productos útils como a lana, o cotón, u a seda. Manimenos, os motivos d'a practica d'a ganadería u de l'agricultura no son siempre estrictament utilitarios y incluyen o placer, o tiempo libre u practicas relichiosas. A domesticación d'as plantas y d'os animals acompanyó los inicios de l'agricultura y estió un factor esencial en o desarrollo d'a civilización. En o pasau permitió a revolución neolitica, pero tamién ye un proceso que encara se prolonga en l'actualidat.

Referencia

Categoría:Animals domesticaus